9.1 โครงสร้างการจัดการ

คณะกรรมการของธนาคารมีทั้งหมด 3 ชุด โดยแบ่งเป็น

1.  คณะกรรมการธนาคาร

2.  คณะกรรมการบริหาร

3.  คณะกรรมการตรวจสอบ

1. คณะกรรมการธนาคาร

ขอบเขตอำนาจหน้าที่ของคณะกรรมการธนาคาร

คณะกรรมการธนาคารมีอำนาจเต็มในการบริหารงาน เพื่อประกอบธุรกิจของธนาคารพาณิชย์
ซึ่งเป็นไปตามข้อบังคับของธนาคาร ทั้งนี้ อยู่ภายใต้เงื่อนไขและข้อกำหนดของกฎหมายที่เกี่ยวข้อง
โดยมีอำนาจและหน้าที่ในการกำกับดูแลกิจการ ดังนี้.-

อำนาจของคณะกรรมการธนาคาร

1.  กรรมการคนหนึ่งมีเสียงหนึ่งในการลงคะแนน และให้ถือเอาเสียงข้างมากเป็นมติของที่ประชุม
    ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

2.  กรรมการคนใดมีส่วนได้ส่วนเสียในการประชุมเรื่องใด ห้ามมิให้ออกเสียงลงคะแนนในเรื่องนั้น
    ในกรณีนี้ประธานอาจเชิญให้ออกนอกที่ประชุมเป็นการชั่วคราวได้

3.  กิจการทั้งหลายของบริษัท ย่อมอยู่ในอำนาจของคณะกรรมการที่จะกระทำได้
    ประธานกรรมการหรือกรรมการผู้จัดการใหญ่คนใดคนหนึ่ง
    หรือกรรมการอื่นร่วมกันตั้งแต่สองคนขึ้นไป ซึ่งคณะกรรมการได้มอบหมายไว้
    มีอำนาจลงลายมือชื่อและประทับตราสำคัญของบริษัท กระทำการใด ๆ แทนบริษัทได้

4.  คณะกรรมการมีอำนาจแต่งตั้งผู้จัดการใหญ่และพนักงานต่าง ๆ ของบริษัท ตลอดจนแต่งตั้ง
    ตัวแทนของบริษัท
    โดยให้ผู้ใดมีอำนาจและหน้าที่เพียงใดสุดแต่คณะกรรมการจะเห็นสมควรกับทั้งกำหนดอัตราและค่าใช้จ่าย
    และบำเหน็จรางวัลแก่บุคคลเหล่านี้และถอดถอนจากตำแหน่งได้

5.  คณะกรรมการจะมอบอำนาจให้ผู้จัดการใหญ่เป็นผู้แต่งตั้งและถอดถอนพนักงานต่าง ๆ
    ของบริษัทก็ได้

6.  ถ้าผู้ได้รับแต่งตั้งเป็นผู้จัดการใหญ่ เป็นผู้ที่ดำรงตำแหน่งกรรมการของบริษัทด้วย
    ก็ให้เรียกว่ากรรมการผู้จัดการใหญ่

7.  คณะกรรมการมีอำนาจที่จะเชิญบุคคลหนึ่งบุคคลใดมาเป็นที่ปรึกษาเพื่อช่วยเหลือให้ความคิดเห็นในกิจการของบริษัทแก่คณะกรรมการตามที่คณะกรรมการจะเห็นสมควร
    กับทั้งกำหนดค่าจ้างและบำเหน็จรางวัลได้

  หน้าที่ของคณะกรรมการธนาคาร

1.  จัดการธนาคารให้เป็นไปตามวัตถุประสงค์ข้อบังคับ และมติที่ประชุมผู้ถือหุ้น กำกับดูแล
    การดำเนินกิจการทั้งหลายของธนาคาร

2.  คณะกรรมการของบริษัทจะต้องประชุมอย่างน้อยเดือนละหนึ่งครั้ง
    และต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
    และให้ถือเสียงข้างมากเป็นมติของที่ประชุม

3.  คณะกรรมการต้องจัดให้มีการประชุมผู้ถือหุ้นเป็นการประชุมสามัญประจำปีภายในสี่เดือนนับแต่วันสิ้นสุดของรอบปีบัญชีของบริษัท
    ส่วนการประชุมผู้ถือหุ้นคราวอื่น ๆ นอกจากที่กล่าว เรียกว่า การประชุมวิสามัญ
    ซึ่งกรรมการจะเรียกประชุมวิสามัญเมื่อไรก็ได้สุดแต่จะเห็นสมควร หรือ
    คณะกรรมการจัดให้มีการประชุมวิสามัญภายในหนึ่งเดือนนับแต่วันที่ได้รับหนังสือร้องขอ
    จากผู้ถือหุ้น

4.  ในจำนวนกรรมการ แม้ตำแหน่งจะว่างไปบ้าง กรรมการที่เหลืออยู่ย่อมทำกิจการได้
    แต่ถ้าจำนวนกรรมการลดน้อยลงจนเหลือไม่พอที่จะเป็นองค์ประชุมกรรมการที่เหลืออยู่ย่อมทำกิจการได้เฉพาะการจัดให้มีการประชุมผู้ถือหุ้น
    เพื่อเลือกตั้งกรรมการแทนตำแหน่งที่ว่างทั้งหมดเท่านั้น

5.  ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of best practice of
    directors of listed companies)

  คณะกรรมการธนาคาร ณ วันที่ 31 ธันวาคม 2544 ประกอบด้วย

  1. นายศุภชัย พิศิษฐวานิช ประธานกรรมการ

  2. นายศุภรัตน์ ควัฒน์กุล รองประธานกรรมการ

  3. นายวิโรจน์ นวลแข กรรมการผู้จัดการใหญ่

  4. นายมัชฌิมา กุญชร ณ อยุธยา กรรมการ

  5. นายชัยณรงค์ อินทรมีทรัพย์ กรรมการ

  6. นายสุภัท ตันสถิติกร กรรมการ

  7. นายกมลชัย ภัทโรดม กรรมการ

  8. นายอนุชา จินตกานนท์ กรรมการ

  9. นายสุภชัย มนัสไพบูลย์ กรรมการ

  10. ร.ท.สุชาย เชาว์วิศิษฐ กรรมการ

  11. นายอุตตม สาวนายน กรรมการ

  12. นายบดินทร์ อัศวาณิชย์ กรรมการ

  2. คณะกรรมการบริหาร

ขอบเขตอำนาจหน้าที่ของคณะกรรมการบริหาร

คณะกรรมการบริหารมาจากผู้ที่ดำรงตำแหน่งกรรมการธนาคาร โดยคณะกรรมการบริหารได้รับ
การกระจายอำนาจในการบริหารจากคณะกรรมการธนาคาร ดังนั้น
บทบาทหน้าที่ของคณะกรรมการบริหาร จึงเป็นไปตามหน้าที่ที่ได้รับมอบหมาย

คณะกรรมการบริหาร ณ วันที่ 31 ธันวาคม 2544 ประกอบด้วย

1. นายศุภชัย พิศิษฐวานิช ประธานกรรมการบริหาร

2. นายวิโรจน์ นวลแข กรรมการบริหาร

3. นายมัชฌิมา กุญชร ณ อยุธยา กรรมการบริหาร

4. นายชัยณรงค์ อินทรมีทรัพย์ กรรมการบริหาร

5. ร.ท.สุชาย เชาว์วิศิษฐ กรรมการบริหาร

6. นายอุตตม สาวนายน กรรมการบริหาร

  3. คณะกรรมการตรวจสอบ

ขอบเขตอำนาจหน้าที่ของคณะกรรมการตรวจสอบ

1.  สอบทานให้ธนาคาร มีการรายงานทางการเงินอย่างถูกต้องและเปิดเผยเพียงพอ

2.  สอบทานให้ธนาคารมีระบบการควบคุมภายในและการตรวจสอบภายในที่เหมาะสม และมี
    ประสิทธิผล โดยสอบทานร่วมกับผู้สอบบัญชีและผู้ตรวจสอบภายใน

3.  สอบทานการปฏิบัติของธนาคาร ให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนด หรือกฎหมายที่เกี่ยวข้องกับธุรกิจของธนาคาร

4.  พิจารณา คัดเลือก และเสนอแต่งตั้งผู้สอบบัญชีของธนาคาร

5.  พิจารณาการเปิดเผยข้อมูลของธนาคาร
    ในกรณีที่เกิดรายการเกี่ยวโยงหรือรายการที่อาจมีความ
    ขัดแย้งทางผลประโยชน์ให้มีความถูกต้องครบถ้วน

6.  จัดทำรายงานการกำกับดูแลกิจกรรมของคณะกรรมการตรวจสอบ โดยเปิดเผยไว้ในรายงาน
    ประจำปีของธนาคาร รายงานดังกล่าวต้องลงนามโดยประธานกรรมการตรวจสอบ

7.  ปฏิบัติอื่นใดตามที่คณะกรรมการของธนาคารมอบหมายด้วยความเห็นชอบจากคณะกรรมการตรวจสอบ

  คณะกรรมการตรวจสอบ ณ วันที่ 31 ธันวาคม 2544 ประกอบด้วย

  1. นายสุภัท ตันสถิติกร ประธานกรรมการตรวจสอบ

  2. นายกมลชัย ภัทโรดม กรรมการตรวจสอบ

  3. นายอนุชา จินตกานนท์ กรรมการตรวจสอบ

  รายชื่อผู้บริหารและเลขานุการของธนาคาร ณ วันที่ 31 ธันวาคม 2544 ประกอบด้วย

  1. นายวิโรจน์ นวลแข กรรมการผู้จัดการใหญ่

  2. นายสหัส ตรีทิพยบุตร รองผู้จัดการใหญ่

  3. นายสุวิทย์ อุดมทรัพย์ รองผู้จัดการใหญ่

  4. นายดุสิต เต็งนิยม รองผู้จัดการใหญ่

  5. นายพงศธร สิริโยธิน รองผู้จัดการใหญ่

  6. นายโสมนัส ชุติมา รองผู้จัดการใหญ่

  7. นายวันชัย ธนิตติราภรณ์ รองผู้จัดการใหญ่

  8. นายนรินทร์ ดรุนัยธร รองผู้จัดการใหญ่

  9. นายสมเกียรติ แสงสุเรนทร์ ผู้ช่วยผู้จัดการใหญ่ และเลขานุการคณะกรรมการ

  10. นายสุชาติ เดชอิทธิรัตน์ ผู้ช่วยเลขานุการคณะกรรมการ

  (โปรดดูรายละเอียดประวัติคณะกรรมการธนาคารและผู้บริหาร ตามเอกสารแนบ 1)

  9.2 การสรรหากรรมการและผู้บริหาร

วิธีการคัดเลือกกรรมการ

การคัดเลือกบุคคลที่จะแต่งตั้งเป็นกรรมการธนาคารไม่ได้ผ่านขั้นตอนของคณะกรรมการสรรหา
(nominating committee)
แต่เป็นไปตามแนวทางในการแต่งตั้งกรรมการตามข้อบังคับของธนาคาร
โดยคณะกรรรมการธนาคารจะเป็นผู้กลั่นกรองบุคคลนั้น ๆ
เสนอและผ่านขั้นตอนการเลือกตั้งจากผู้ถือหุ้น
ซึ่งกรรมการที่ครบกำหนดออกตามวาระอาจได้รับเลือกกลับเข้าเป็นกรรมการอีกได้
ส่วนการแต่งตั้งผู้บริหาร ข้อบังคับของธนาคารกำหนดว่า คณะกรรมการมีอำนาจแต่งตั้งผู้จัดการใหญ่
และพนักงานต่าง ๆ ของบริษัท ตลอดจนแต่งตั้งตัวแทนของบริษัท
โดยให้ผู้ใดมีอำนาจและหน้าที่เพียงใดสุดแต่คณะกรรมการจะเห็นสมควรกับทั้งกำหนดอัตราและค่าใช้จ่าย
และบำเหน็จรางวัลแก่บุคคลเหล่านี้และถอดถอนจากตำแหน่งได้
คณะกรรมการจะมอบอำนาจให้ผู้จัดการใหญ่เป็นผู้แต่งตั้ง และถอดถอนพนักงานต่าง ๆ ของบริษัทก็ได้

องค์ประกอบและการแต่งตั้งคณะกรรมการธนาคาร

  ก) มีกรรมการได้ไม่น้อยกว่า 7 คนและไม่มากกว่า 15 คน สุดแต่ที่ประชุมผู้ถือหุ้นจะกำหนด
  เป็นครั้งคราว และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นฐานอยู่ใน
  ราชอาณาจักร

  ข) กรรมการของธนาคารต้องมีคุณสมบัติดังนี้

  1. เป็นบุคคลธรรมดา

  2. บรรลุนิติภาวะ

  3. ไม่เป็นบุคคลล้มละลาย คนไร้ความสามารถ หรือคนเหมือนไร้ความสามารถ

  4. ไม่เคยรับโทษจำคุกโดยคำพิพากษาถึงที่สุดให้จำคุกในความผิดเกี่ยวกับทรัพย์ที่ได้กระทำ
  โดยทุจริต

  5. ไม่เคยถูกลงโทษไล่ออก หรือปลดออกจากราชการ หรือองค์การ หรือหน่วยงานของรัฐ
  ฐานทุจริตต่อหน้าที่

  การแต่งตั้งกรรมการ

  แบ่งเป็น 2 กรณีดังนี้

  กรณีที่ 1 การแต่งตั้งกรรมการแทนผู้ครบวาระ ให้ที่ประชุมผู้ถือหุ้นเลือกตั้งกรรมการ โดยผู้ครบ
  กำหนดออกตามวาระ อาจได้รับเลือกกลับเข้าเป็นกรรมการอีกได้

  กรณีที่ 2 การแต่งตั้งกรรมการแทนผู้ออกก่อนครบวาระ
  ให้คณะกรรมการธนาคารโดยคะแนนเสียงไม่น้อยกว่าสามในสี่ของจำนวนกรรมการที่เหลืออยู่
  เลือกผู้ซึ่งมีคุณสมบัติและไม่มีลักษณะต้องห้าม
  ตั้งเป็นกรรมการแทนและให้อยู่ในตำแหน่งได้เพียงเท่าวาระที่ยังเหลืออยู่ของกรรมการที่ตนเข้าแทน

  การเลือกตั้งกรรมการธนาคารที่เป็นผู้แทนของผู้ถือหุ้นรายย่อย

ธนาคารเห็นสมควรให้มีผู้แทนที่เป็นตัวแทนของผู้ถือหุ้นรายย่อย
เพื่อเข้าร่วมในกระบวนการบริหารงานของธนาคารอย่างต่อเนื่อง โดยกำหนดให้มีกรรมการธนาคาร
1 ตำแหน่ง เป็นผู้แทนของผู้ถือหุ้นรายย่อย มีสถานะเป็นกรรมการอิสระ เพื่อรักษาผลประโยชน์
ให้กับกลุ่มผู้ถือหุ้นรายย่อย และได้มีการแต่งตั้ง คณะกรรมการสรรหา (nominating committee)
เพื่อทำการสรรหาบุคคลดังกล่าว

ในการนี้
คณะกรรมการสรรหาจะได้สรรหาบุคคลที่มีคุณสมบัติเหมาะสมที่จะเป็นกรรมการตัวแทนของผู้ถือหุ้นรายย่อย
จำนวน 3 ท่าน เพื่อให้ผู้ถือหุ้นรายย่อยโหวตคัดเลือกกรรมการที่เป็นผู้แทนของผู้ถือหุ้น รายย่อยเพียง
1 ท่าน โดยธนาคารจะมีหนังสือแจ้งไปยังผู้ถือหุ้นของธนาคารตามทะเบียนผู้ถือหุ้น ณ วันที่กำหนด
และให้ส่งใบตอบรับลงคะแนนกลับคืนไปยังคณะกรรมการตรวจนับคะแนนภายในเวลาที่กำหนด
ซึ่งจะมีสำนักงานตรวจเงินแผ่นดินทำหน้าที่ประธานกรรมการฯ ดำเนินการตรวจนับคะแนน
และสรุปผล การโหวต โดยจะถือคะแนนสูงสุดเป็นเกณฑ์ในการแต่งตั้งกรรมการดังกล่าวต่อไป

ปัจจุบัน กรรมการที่เป็นตัวแทนของผู้ถือหุ้นรายย่อยที่ได้รับการเลือกตั้งเมื่อวันที่ 16 มีนาคม 2543
และได้รับการแต่งตั้งเป็นกรรมการธนาคาร ตั้งแต่วันที่ 1 เมษายน 2543 คือ นายอนุชา
จินตกานนท์

สิทธิของผู้ถือหุ้นในการแต่งตั้งกรรมการ

ที่ประชุมผู้ถือหุ้นเป็นผู้เลือกตั้งกรรมการโดยมีหลักเกณฑ์ดังนี้.-

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง
    ผู้ถือหุ้นแต่ละคนจะใช้คะแนนเสียงที่มีอยู่ทั้งหมด
    เลือกตั้งบุคคลเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้
    บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ประธานในที่ประชุมเป็นผู้ออกเสียงชี้ขาด

2.  ในการประชุมสามัญประจำปีทุกครั้ง ให้กรรมการออกจากตำแหน่งหนึ่งในสามเป็นอัตรา
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้
    ก็ให้ออกโดยจำนวนใกล้ที่สุดกับส่วนหนึ่งในสาม
    กรรมการที่ต้องออกจากตำแหน่งตามวาระในคราวแรกและคราวที่สอง
    ถ้ามิได้ตกลงกันว่าใครจะเป็นผู้ออกแล้ว ก็ให้ใช้วิธีจับสลาก และในคราวต่อ ๆ
    ไปให้กรรมการที่อยู่ในตำแหน่งนานที่สุดเป็นผู้ต้องออก กรรมการซึ่งพ้นจากตำแหน่งตามนี้
    อาจได้รับเลือกเข้าดำรงตำแหน่งอีก ก็ได้

  3. นอกจากการพ้นจากตำแหน่งตามข้อ 1 และ 2
  กรรมการย่อมพ้นจากตำแหน่งกรรมการของบริษัทในกรณีดังนี้

  (ก) ตาย

(ข) ลาออก

(ค) ขาดคุณสมบัติหรือมีลักษณะต้องห้ามตามที่กำหนด

(ง) ที่ประชุมผู้ถือหุ้นลงมติให้ออกด้วยคะแนนเสียงไม่น้อยกว่าสามในสี่ของจำนวนผู้ถือหุ้น
ซึ่งมาประชุมและมีสิทธิออกเสียงและมีหุ้นนับรวมกันได้ไม่น้อยกว่ากึ่งหนึ่งของจำนวนหุ้น ที่ถือ
โดยผู้ถือหุ้นที่มาประชุมและมีสิทธิออกเสียง

(จ) ศาลมีคำสั่งให้ออก

4. ถ้าตำแหน่งกรรมการว่างลงเพราะเหตุอื่นนอกจากถึงคราวออกตามวาระ ให้คณะกรรมการ
โดยคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่เลือกผู้ซึ่งมีคุณสมบัติและไม่มีลักษณะต้องห้าม
ตั้งเป็นกรรมการในการประชุมคณะกรรมการคราวถัดไป
เว้นแต่วาระของกรรมการจะเหลือน้อยกว่าสองเดือน
ผู้ซึ่งเข้าเป็นกรรมการแทนตำแหน่งที่ว่างให้อยู่ในตำแหน่งได้เพียงเท่าวาระที่ยังเหลืออยู่ของกรรมการซึ่งตนแทน

3.  ค่าตอบแทนผู้บริหารปี 2544

ค่าตอบแทนที่เป็นตัวเงิน

-   ค่าตอบแทนกรรมการ จำนวน 12 ราย รวมเป็นเงินทั้งสิ้น 4,229,172.04 บาท

  (เป็นค่าตอบแทนในรูปเบี้ยประชุมกรรมการ)

-   ค่าตอบแทนกรรมการบริหารและผู้บริหาร จำนวน 14 ราย รวมเป็นเงินทั้งสิ้น
    51,956,902.06 บาท

  (เป็นค่าตอบแทนกรรมการบริหารและค่าตอบแทนของผู้บริหารในรูปเงินเดือน เงินโบนัส
  เงินช่วยเหลือ ค่าครองชีพ และเงินช่วยเหลือบุตร ทั้งนี้ นายวิโรจน์ นวลแข
  ดำรงตำแหน่งทั้งกรรมการบริหารและกรรมการผู้จัดการใหญ่)

-   ค่าตอบแทนกรรมการตรวจสอบ จำนวน 3 ราย รวมเป็นเงินทั้งสิ้น 779,333.34 บาท

(เป็นค่าตอบแทนกรรมการตรวจสอบในรูปของเบี้ยประชุมกรรมการ)

ค่าตอบแทนอื่น

-ไม่มี-

3.  การกำกับดูแลกิจการ

ธนาคารกรุงไทย จำกัด (มหาชน) มีฐานะเป็นรัฐวิสาหกิจ
กรรมการธนาคารจึงต้องมีคุณสมบัติครบถ้วนและต้องดำรงไว้ซึ่งจรรยาบรรณของกรรมการรัฐวิสาหกิจ
โดยได้รับความไว้วางใจและได้รับมอบหมายจาก ทางการให้ดูแลและบริหารงานของรัฐวิสาหกิจ
อีกทั้งธนาคารเป็นบริษัทจดทะเบียนในตลาดหลักทรัพย์ แห่งประเทศไทย
ทำให้ต้องมีบทบาทหน้าที่และความรับผิดชอบตามข้อพึงปฏิบัติที่ดีสำหรับกรรมการบริษัท จดทะเบียน
(Code of best practice for Directors of Listed Companies)
ตามกฎระเบียบของตลาดหลักทรัพย์ฯ
คณะกรรมการธนาคารมีอำนาจหน้าที่ในการบริหารงานเพื่อประกอบธุรกิจการธนาคารพาณิชย์ให้เป็นไปตาม
ข้อบังคับของธนาคาร ควบคุมดูแลให้ฝ่ายบริหารดำเนินงานด้วยความโปร่งใส
และเป็นไปตามนโยบายที่กำหนดอย่างมีประสิทธิภาพ เสริมสร้างกระบวนการกำกับดูแลกิจการที่ดี
มุ่งพัฒนาให้ผู้บริหารและพนักงานทุกระดับของธนาคารมีจิตสำนึก
มีความประพฤติและถือปฏิบัติที่ยึดมั่นอยู่ในคุณธรรมและจรรยาบรรณอันดีงานตามที่นักการธนาคารที่ดีพึงปฏิบัติ
ปรับเปลี่ยนแนวความคิดในการทำงานและรูปแบบของการทำงาน เพื่อให้สอดคล้องกับวิสัยทัศน์
(Vision) และ ภารกิจ (Mission)
ของธนาคารที่มุ่งหวังให้ธนาคารเป็นสถาบันการเงินชั้นนำในประเทศที่มีความมั่นคง
ให้บริการที่เป็นมาตรฐาน

นอกจากนี้ ธนาคารมีกรรมการอิสระจำนวน 3 ท่าน
โดยหนึ่งในสามท่านเป็นกรรมการที่มาจากการเลือกตั้งจากผู้ถือหุ้นรายย่อยให้เป็นกรรมการผู้แทนของผู้ถือหุ้นรายย่อย
เพื่อทำหน้าที่ดูแลปกป้องและรักษา ผลประโยชน์ของผู้ถือหุ้นรายย่อยและของธนาคาร

  9.5 การดูแลเรื่องการใช้ข้อมูลภายใน

นโยบายและวิธีการดูแลผู้บริหารในการใช้ข้อมูลภายใน

  1) ธนาคารได้กำหนดระเบียบว่าด้วยการรักษาความลับของธนาคาร โดยธนาคารได้กำหนดชั้น
  ความลับไว้ 3 ชั้น คือ

  ก. ลับที่สุด (TOP SECRET)

  ข. ลับมาก (SECRET)

  ค. ลับ (CONFIDENTIAL)

2.  นอกจากนี้ ธนาคารได้กำหนดชั้นข้อมูลข่าวสารลับ
    เพื่อให้สาขาและทุกหน่วยงานถือปฏิบัติในการรักษาความลับของธนาคาร

มาตรการลงโทษ

ธนาคารได้กำหนดระเบียบเกี่ยวกับเรื่อง
การรักษาความลับของธนาคารและของลูกค้าไว้เป็นวินัยพนักงาน
หากผู้ใดฝ่าฝืนต้องได้รับโทษทางวินัยตามที่กำหนดไว้ 7 สถาน คือ

  1.) ไล่ออก

  2.) ปลดออก

  3.) ให้ออก

  4.) ลดเงินเดือน สำหรับพนักงานตั้งแต่ชั้น 6 ลงมาไม่เกิน 4 อันดับ

  สำหรับพนักงานตั้งแต่ชั้น 7 ขึ้นไป ไม่เกินร้อยละ 12.5

  5.) ระงับการขึ้นเงินเดือน

  6.) ตัดเงินเดือนไม่เกินร้อยละ 15 มีกำหนดเวลาไม่เกิน 6 เดือน

  7.) ภาคทัณฑ์กำหนดระยะเวลาไม่เกิน 2 ปี

  9.6 บุคลากร

ณ วันที่ 31 ธันวาคม 2544 ธนาคารมีพนักงานทั้งหมดจำนวน 15,233 คน
เป็นพนักงานสำนักงานใหญ่ 5,347 คน และพนักงานสาขา 9,886 คน
โดยแบ่งตามสายงานหลักและสายงานสนับสนุน ดังนี้.-

พนักงานในสายงานสนับสนุน

หน่วยงานที่ขึ้นตรงต่อกรรมการผู้จัดการใหญ่

- ฝ่ายสื่อสารและประชาสัมพันธ์ 38 คน

- สำนักผู้จัดการใหญ่ 43 คน

สายงานกำกับและตรวจสอบ 372 คน

สายงานทรัพยากรบุคคล 271 คน

สายงานสนับสนุนองค์กรและบริษัทในเครือ 387 คน

สายงานเทคโนโลยีสารสนเทศ 218 คน

พนักงานในสายงานหลัก 13,904 คน

รวมพนักงานทั้งหมด 15,233 คน

เหตุผล/นโยบาย กรณีมีการเปลี่ยนแปลงจำนวนพนักงานอย่างมีนัยสำคัญ

ในปี 2542-2544 ธนาคารได้มีการจัดทำโครงการร่วมใจจากเพื่อขนาดองค์กรที่เหมาะสม 2 ครั้ง
และโครงการร่วมใจจากก่อนเกษียณ อีก 1 ครั้ง โดยมีพนักงานเข้าร่วมโครงการทั้งสิ้น จำนวน
3,181 คน

ผลตอบแทนรวมและลักษณะผลตอบแทนที่ให้กับพนักงาน

เงินตอบแทนที่จ่ายให้แก่พนักงาน ได้แก่ เงินเดือน เงินช่วยเหลือค่าครองชีพ เงินโบนัส
และเงินช่วยเหลือบุตร

นโยบายในการพัฒนาพนักงาน

-   ธนาคารยึดมั่นว่าพนักงาน
    คือทรัพยากรบุคคลที่มีค่าต่อความสำเร็จในการดำเนินธุรกิจของธนาคาร

-   ธนาคารมีความเชื่อว่าความรู้ ความเข้าใจ ทักษะและทัศนคติ วิสัยทัศน์ในการปฏิบัติงาน
    และจรรยาบรรณอันดีงามของพนักงานสามารถที่จะพัฒนาได้ด้วยกระบวนการฝึกอบรมและการพัฒนาพนักงาน

-   การพัฒนาพนักงานจะบรรลุความสำเร็จและได้ผลอย่างจริงจัง
    ธนาคารจะต้องพัฒนาพนักงานในทุกมิติของการพัฒนา คือจะต้องประกอบด้วยการให้การศึกษา
    การฝึกอบรม การพัฒนาในงาน และการเรียนรู้ด้วยตนเอง

-   ธนาคารจะดำเนินการฝึกอบรมพัฒนาพนักงานทั้งในตำแหน่งบริหารและตำแหน่งปฏิบัติการทุกคนอย่าง
    ต่อเนื่องเกี่ยวกับ

-   ความรู้ ความเข้าใจเกี่ยวกับงานในหน้าที่ที่รับผิดชอบตามตำแหน่งงาน

-   ความรู้ ความสามารถเกี่ยวกับเทคนิควิธีปฏิบัติงาน

-   ความรู้ ความสามารถที่จะเตรียมตัวให้พร้อมในการปฏิบัติงานในระบบใหม่

-   ความรู้ ความสามารถ และทักษะที่สอดคล้องกับความก้าวหน้าทางเทคโนโลยี

-   การฝึกอบรมและการพัฒนาพนักงานจะบรรลุความสำเร็จได้จำเป็นจะต้องดำเนินการโดยคำนึงถึง
    ความจำเป็น ความทั่วถึง ความถี่ และความต่อเนื่อง

-   การฝึกอบรมและพัฒนาพนักงานที่มีคุณภาพจะต้องถือว่าเป็นความรับผิดชอบร่วมกันระหว่างฝ่าย
    ฝึกอบรมฯ และหัวหน้าหน่วยงานในระดับต่าง ๆ
    โดยฝ่ายฝึกอบรมจะต้องรับผิดชอบในการส่งเสริมสนับสนุนให้พนักงานตระหนักถึงความสำคัญของการพัฒนาตนเอง
    การเตรียมความพร้อมก่อนมาเข้ารับการฝึกอบรม ขณะที่หัวหน้าหน่วยงานในระดับต่างๆ
    จะต้องรับผิดชอบในการพัฒนาพนักงานด้วยการ มอบหมายงาน การสอนงาน
    และการพัฒนาในงาน